Auditor's report — CPF, period 2012Q1 (reviewed, opinion: adverse)
Auditor firm: KPMG
Signing partner: (นางมัญชุภา สิงห์สุขสวัสดิ์)
Signed: 2012-05-09

บริษัท เจริญโภคภัณฑ์อาหาร จำกัด (มหาชน)

และบริษัทย่อย

งบการเงินระหว่างกาล

และ

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

สำหรับงวดสามเดือนสิ้นสุดวันที่ 31 มีนาคม 2555

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอ  คณะกรรมการบริษัท เจริญโภคภัณฑ์อาหาร จำกัด (มหาชน)

ข้าพเจ้าได้สอบทานงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 มีนาคม 2555 และ งบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และ งบกระแสเงินสดรวมและงบกระแสเงินสดเฉพาะกิจการสำหรับงวดสามเดือนสิ้นสุดวันเดียวกัน และหมายเหตุประกอบ งบการเงินแบบย่อ (ข้อมูลทางการเงินระหว่างกาล) ของบริษัท เจริญโภคภัณฑ์อาหารจำกัด (มหาชน) และบริษัทย่อย และของเฉพาะบริษัท เจริญโภคภัณฑ์อาหารจำกัด (มหาชน) ตามลำดับ ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชีฉบับที่ 34 เรื่อง งบการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทานรหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี  และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัด กว่าการตรวจสอบตามมาตรฐานการสอบบัญชีทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่อาจแสดงความเห็นต่อข้อมูลทางการเงินระหว่างกาลที่สอบทานได้

ข้อสรุป

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง งบการเงินระหว่างกาล ในสาระสำคัญจากการสอบทานของข้าพเจ้า

การเน้นข้อมูล

ตามที่กล่าวไว้ในหมายเหตุประกอบงบการเงินระหว่างกาลข้อ 3 บริษัทและบริษัทย่อยได้ปฎิบัติตามมาตรฐานการบัญชีระหว่างประเทศฉบับที่ 41 เรื่อง “เกษตรกรรม” ก่อนมีผลบังคับใช้ โดยใช้วิธีปรับย้อนหลังตามแนวปฏิบัติในมาตรฐานการบัญชีฉบับที่ 8 (ปรับปรุง 2552) เรื่อง “นโยบายการบัญชี การเปลี่ยนแปลงประมาณการทางบัญชี และข้อผิดพลาด” สำหรับช่วงการเริ่มใช้มาตรฐานการบัญชีฉบับดังกล่าว งบแสดงฐานะการเงิน ณ วันที่ 31 ธันวาคม 2554 และงบการเงินระหว่างกาลสำหรับงวดสามเดือนสิ้นสุดวันที่ 31 มีนาคม 2554 ซึ่งแสดงเปรียบเทียบได้ปรับปรุงใหม่แล้ว

งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2554 ที่แสดงเปรียบเทียบ

งบการเงินรวมและงบการเงินเฉพาะกิจการสำหรับปีสิ้นสุดวันที่ 31 ธันวาคม 2554 ของบริษัท เจริญโภคภัณฑ์อาหาร จำกัด (มหาชน) และบริษัทย่อย และของเฉพาะบริษัท เจริญโภคภัณฑ์อาหาร จำกัด (มหาชน) ตามลำดับ ตรวจสอบโดยผู้สอบบัญชีอื่น (ผู้สอบบัญชีหลัก) ตามมาตรฐานการสอบบัญชี  ซึ่งผู้สอบบัญชีหลักไม่ได้ตรวจสอบงบการเงินของบริษัทย่อยและบริษัทร่วมในต่างประเทศบางแห่งซึ่งรวมอยู่ในงบการเงินรวม งบการเงินของบริษัทย่อยเหล่านั้นมียอดรวมสินทรัพย์ ณ วันที่ 31 ธันวาคม 2554  เป็นจำนวนเงิน 25,917 ล้านบาท และมูลค่าตามบัญชีของเงินลงทุนในบริษัทร่วมในต่างประเทศเหล่านั้น ณ วันเดียวกัน มีจำนวนเงิน 4,527 ล้านบาท งบการเงินของบริษัทย่อยและบริษัทร่วมในต่างประเทศดังกล่าวตรวจสอบโดยผู้สอบบัญชีอื่น โดยผู้สอบบัญชีหลักได้รับรายงานของผู้สอบบัญชีอื่นเหล่านั้น และความเห็นของผู้สอบบัญชีหลักในส่วนที่เกี่ยวข้องกับจำนวนเงินของรายการต่างๆ ของบริษัทย่อยและบริษัทร่วมในต่างประเทศเหล่านั้น ได้ถือตามรายงานของผู้สอบบัญชีอื่นนั้น ซึ่งผู้สอบบัญชีหลักได้แสดงความเห็นอย่างไม่มีเงื่อนไขจากการตรวจสอบของผู้สอบบัญชีหลักและรายงานของผู้สอบบัญชีอื่นตามรายงานลงวันที่ 22 กุมภาพันธ์ 2555 ตามที่อธิบายไว้ในหมายเหตุประกอบงบการเงินระหว่างกาลข้อ 3 งบการเงินเหล่านี้ได้มีการปรับปรุงใหม่อันมีผลมาจากการปฎิบัติตามมาตรฐานการบัญชีระหว่างประเทศฉบับที่ 41 เรื่อง “เกษตรกรรม” ข้าพเจ้าได้ตรวจสอบรายการปรับปรุงและเห็นว่ามีความเหมาะสมและได้ปรับปรุงโดยถูกต้องแล้ว ข้าพเจ้ามิได้ใช้วิธีการตรวจสอบอื่นใดภายหลังจากวันที่ในรายงานนั้น นอกเหนือจากการตรวจสอบรายการปรับปรุงดังกล่าว งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2554 ที่แสดงเปรียบเทียบเป็นส่วนหนึ่งของงบการเงินที่ปรับปรุงใหม่ดังกล่าวข้างต้น

ข้อมูลทางการเงินระหว่างกาลสำหรับงวดสามเดือนสิ้นสุดวันที่ 31 มีนาคม 2554 ที่แสดงเปรียบเทียบ

งบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และ  งบกระแสเงินสดรวมและงบกระแสเงินสดเฉพาะกิจการสำหรับงวดสามเดือนสิ้นสุดวันที่ 31 มีนาคม 2554 ของบริษัท เจริญโภคภัณฑ์อาหาร จำกัด (มหาชน) และบริษัทย่อย และของเฉพาะบริษัท เจริญโภคภัณฑ์อาหาร จำกัด (มหาชน) ตามลำดับ ที่แสดงเปรียบเทียบสอบทานโดยผู้สอบบัญชีอื่น (ผู้สอบบัญชีหลัก) ตามมาตรฐานการสอบบัญชีที่เกี่ยวกับ การสอบทาน ซึ่งผู้สอบบัญชีหลักไม่ได้สอบทานงบการเงินของบริษัทย่อยและบริษัทร่วมในต่างประเทศบางแห่งซึ่งรวมอยู่ในงบการเงินรวม งบการเงินของบริษัทย่อยเหล่านั้นมียอดรวมรายได้สำหรับงวดสามเดือนสิ้นสุดวันที่ 31 มีนาคม 2554 เป็นจำนวนเงิน 11,993 ล้านบาท และส่วนแบ่งกำไรสุทธิจากเงินลงทุนในบริษัทร่วมสำหรับงวดสามเดือนสิ้นสุด วันเดียวกันมีจำนวนเงิน 107 ล้านบาท งบการเงินของบริษัทย่อยและบริษัทร่วมในต่างประเทศดังกล่าวสอบทานโดยผู้สอบบัญชีอื่น โดยผู้สอบบัญชีหลักได้รับรายงานของผู้สอบบัญชีอื่นเหล่านั้น และรายงานของผู้สอบบัญชีหลักในส่วนที่เกี่ยวข้องกับจำนวนเงินของรายการต่างๆ ของบริษัทย่อยและบริษัทร่วมในต่างประเทศเหล่านั้นได้ถือตามรายงานของผู้สอบบัญชีอื่นนั้น ซึ่งผู้สอบบัญชีหลักได้เสนอรายงานลงวันที่ 11 พฤษภาคม 2554 ว่าไม่พบสิ่งที่เป็นเหตุให้เชื่อว่า งบการเงินดังกล่าวไม่ถูกต้องตามที่ควรในสาระสำคัญตามหลักการบัญชีที่รับรองทั่วไปจากการสอบทานของผู้สอบบัญชีหลักและรายงานของผู้สอบบัญชีอื่น ตามที่อธิบายไว้ในหมายเหตุประกอบงบการเงินระหว่างกาลข้อ 3 ตั้งแต่วันที่ 1 มกราคม 2555 บริษัทและบริษัทย่อยได้ถือปฎิบัติตามมาตรฐานการบัญชีระหว่างประเทศฉบับที่ 41 เรื่อง “เกษตรกรรม” และได้มีการปรับปรุงงบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และ งบกระแสเงินสดรวมและงบกระแสเงินสดเฉพาะกิจการสำหรับงวดสามเดือนสิ้นสุดวันที่ 31 มีนาคม 2554 ใหม่ ข้าพเจ้าได้สอบทานรายการปรับปรุง และข้าพเจ้าไม่พบสิ่งที่เป็นเหตุให้เชื่อว่า รายการปรับปรุงเหล่านั้นไม่เหมาะสมและไม่ได้ทำการปรับปรุงโดยถูกต้อง

(นางมัญชุภา สิงห์สุขสวัสดิ์)

ผู้สอบบัญชีรับอนุญาต

เลขทะเบียน 6112

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

9 พฤษภาคม 2555